Document ID: 32012D0410

PADOMES LĒMUMS
(2012. gada 16. jūlijs),
ar ko nosaka nostāju, kura Eiropas Savienībai jāieņem Pasaules Tirdzniecības organizācijas Ģenerālpadomē par Filipīnu lūgumu piešķirt PTO atbrīvojumu attiecībā uz rīsiem piemērojamā īpašā režīma pagarināšanu
(2012/410/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,
ņemot vērā Eiropas Komisijas priekšlikumu,
tā kā:
(1)
Filipīnām tika piešķirts rīsiem piemērojamais īpašais režīms uz desmit gadu laikposmu, kad stājās spēkā Marrākešas līgums par Pasaules Tirdzniecības organizācijas izveidošanu (“PTO līgums”) un jo īpaši Līgums par lauksaimniecību (LL).
(2)
Saskaņā ar LL Filipīnām pēc tam tika piešķirts rīsiem piemērojamā īpašā režīma pagarinājums no 2005. gada 1. jūlija līdz 2012. gada 30. jūnijam, grozot grafiku LXXV.
(3)
Rīsiem piemērojamā īpašā režīma turpināšana pēc 2012. gada 30. jūnija bija atkarīga no Dohas Attīstības programmas (DAP) sarunu rezultātiem, paredzot alternatīvu īpašu mehānismu. Tomēr DAP sarunas vēl nav noslēgušās.
(4)
Filipīnas 2011. gada 22. novembrī paziņoja PTO Lauksaimniecības komitejai par savu nodomu sākt sarunas ar PTO dalībniekiem, kuriem ir būtiskas intereses saistībā ar attiecīgajiem ražojumiem, lai turpinātu rīsiem piemērojamo īpašo režīmu.
(5)
PTO līguma IX panta 3. un 4. punktā noteiktas procedūras, saskaņā ar kurām piešķir atbrīvojumus saistībā ar daudzpusējiem tirdzniecības līgumiem.
(6)
Pamatojoties uz minēto, Filipīnas 2012. gada 20. martā lūdza PTO piešķirt atbrīvojumu no to saistībām saskaņā ar LL 4. panta 2. punktu un 5. pielikuma B iedaļu, lai saņemtu rīsiem piemērojamo īpašo režīmu no 2012. gada 1. jūlija līdz 2017. gada 30. jūnijam.
(7)
Savienība ir rīsu neto importētāja. Tādēļ šā atbrīvojuma piešķiršana Savienībai būtu ar nelielu ekonomisku un tirdzniecisku nozīmi.
(8)
Tāpēc ir lietderīgi noteikt nostāju, kas Savienībai jāieņem PTO Ģenerālpadomē attiecībā uz šo atbrīvojuma lūgumu,
IR PIEŅĒMUSI ŠO LĒMUMU.
1. pants
Nostāja, kas Eiropas Savienībai jāieņem Pasaules Tirdzniecības organizācijas Ģenerālpadomē, ir atbalstīt Filipīnu lūgumu piešķirt atbrīvojumu attiecībā uz rīsiem piemērojamā īpašā režīma pagarināšanu no 2012. gada 1. jūlija līdz 2017. gada 30. jūnijam saskaņā ar šā atbrīvojuma lūguma noteikumiem.
Šo nostāju pauž Komisija.
2. pants
Šis lēmums stājas spēkā tā pieņemšanas dienā.
Briselē, 2012. gada 16. jūlijā

Labels: 3
13
18
17